शुक्रवार को सिर्फ ₹3.25 करोड़ कमाए; थिएटर ओनर ने कहा- हमारा नुकसान हुआ..जल्द उतर जाएगी फिल्म
Adipurush Box Office Worldwide Collection 2023 आदिपुरुष ने रिलीज के आठवें दिन यानी शुक्रवार को 3.25 करोड़ रुपए का डोमेस्टिक बॉक्स ऑफिस कलेक्शन किया है।
आदिपुरुष ने रिलीज के आठवें दिन यानी शुक्रवार को 3.25 करोड़ रुपए का डोमेस्टिक बॉक्स ऑफिस कलेक्शन किया है। इस तरह फिल्म का टोटल बॉक्स ऑफिस कलेक्शन 263.15 करोड़ रुपए हो गया है। ये आंकड़े सभी भाषाओं के मिलाकर हैं। सिर्फ हिंदी वर्जन की बात करें तो फिल्म ने अब तक 132.95 करोड़ रुपए की कमाई की है।
वहीं वर्ल्डवाइड कलेक्शन की बात करें तो फिल्म ने 8 दिनों में 420 करोड़ रुपए से ज्यादा की कमाई कर ली है। फिल्म को लेकर वर्ड ऑफ माउथ इतना नेगेटिव है कि अब इसके शोज तक कैंसिल हो रहे हैं।
मुंबई के गेयटी गैलेक्सी थिएटर में शुक्रवार को दो शोज कैंसिल कर दिए गए। थिएटर ओनर का कहना है कि ऐसी फिल्म बनाने वालों को सबसे पहले जेल पहुंचाना चाहिए।
ऐसी फिल्म बनाने वालों को जेल भेजना चाहिए
शुक्रवार को मुंबई के फेमस गेयटी गैलेक्सी थिएटर के ओनर मनोज देसाई ने आदिपुरुष के मेकर्स की आलोचना करते हुए ANI से कहा- इन लोगों के खिलाफ सख्त कार्रवाई होनी चाहिए। फिल्म ने हिंदुओं की भावनाओं को आहत किया है। इस फिल्म को बनाने वाले सभी लोगों को जेल भेजना चाहिए। खासकर फिल्म के राइटर मनोज मुंतशिर को।
कैंसिल हुए शोज, जल्द ही उतर जाएगी फिल्म
मनोज देसाई के मुताबिक, दर्शकों ने फिल्म को नकार दिया है। कल हमारे यहां दो शोज कैंसिल हो गए। आज भी हमारा मैटिनी शो कैंसिल हो सकता है। फिल्म जल्द ही सिनेमाघरों से उतर जाएगी। हमारे साथ-साथ कई थिएटर ओनर को बहुत बड़ा नुकसान हुआ है।
तमाम विवादों के बाद भी 2023 की दूसरी सबसे बड़ी फिल्म बनी आदिपुरुष
आदिपुरुष का जो बजट है उसके हिसाब से इसका कलेक्शन कहीं से भी बेहतर नहीं कहा जा सकता। तकरीबन 600-650 करोड़ रुपए में बनी इस फिल्म ने बॉक्स ऑफिस पर शुरुआत तो बंपर की थी, लेकिन नेगेटिव रिस्पॉन्स की वजह से फिल्म का कलेक्शन धड़ाम से नीचे जा गिरा।
हालांकि इसके बाद भी आदिपुरुष 2023 की दूसरी सबसे बड़ी हिंदी फिल्म बन गई है। इस साल सिर्फ कुछ ही हिंदी फिल्में हैं, जिसने 100 करोड़ से अधिक का कलेक्शन किया है। शाहरुख खान की पठान ने तो इतिहास रचते हुए 500 करोड़ रुपए से ज्यादा का कलेक्शन किया था।
आदिपुरुष 260.55 करोड़ के कलेक्शन के साथ इस लिस्ट में दूसरे नंबर पर है। 241.95 करोड़ के साथ द केरला स्टोरी तीसरे नंबर पर है। वहीं 147.28 करोड़ रुपए के लाइफटाइम कलेक्शन के साथ रणबीर कपूर की तू झूठी मैं मक्कार चौथे नंबर पर है। पांचवें पोजिशन पर सलमान खान की फिल्म किसी का भाई किसी की जान (109.29 करोड़) है।
वैसे आदिपुरुष एक पैन इंडिया फिल्म है, लेकिन इसकी मूल भाषा हिंदी है। इसलिए इसकी गिनती हिंदी फिल्मों में की जा रही है।
अब तक की सबसे महंगी फिल्म का हाल हुआ बुरा
आदिपुरुष भारत की अब तक की सबसे महंगी फिल्म बताई जा रही है। फिल्म को पिछले दो सालों से बनाया जा रहा था। VFX में बदलाव की वजह से फिल्म की रिलीज में देरी भी हुई।
फिल्म का बजट शुरुआती दौर में 500 करोड़ रुपए बताया जा रहा था, लेकिन फिल्म के VFX में बदलाव करने के लिए इसके बजट को थोड़ा और बढ़ाया गया। VFX में बदलावों के बाद इसका टोटल बजट 600 करोड़ रुपए तक पहुंच गया।
फिल्म को लेकर जो मुनाफे की उम्मीद मेकर्स कर रहे थे, वो तो खैर अब संभव नहीं दिख रहा है। हालांकि एक बात कन्फर्म है कि फिल्म अपनी लागत जरूर निकाल लेगी। इसकी वजह है कि रिलीज से पहले ही फिल्म के सेटेलाइट राइट्स और OTT राइट्स करोड़ो में बिके हैं। पूरी खबर पढ़ने के लिए यहां क्लिक करें